En gruppe sommerhusejere i Vendsyssel har fået nok. De mener, at Hjørring Kommune har siddet deres klage over et nyt sommerhus i Rajen overhørig. Sommerhusejerne har flere gange gjort Hjørring Kommune opmærksomme på, at et nybygget sommerhus, ifølge dem, ikke overholder lokalplanen for området, fordi de mener, at sommerhuset ikke er placeret i det byggefelt, det skal ifølge lokalplanen. Ifølge sommerhusejerne har Hjørring Kommune ikke lyttet til klagerne, men i stedet givet bygherren grønt lys og tilladelse langt ud over, hvad lokalplanen tillod. Helt vilde dispensationer, mener sommerhusejerne. Det har nu fået dem til at stævne Hjørring Kommune, skriver Nordsø Posten . Tidligere har sommerhusejerne taget sagen op i Planklagenævnet, men uden held og derfor mener de nu, at der kun er rettens vej at gå. Ifølge sommerhusejerne, så er byggeriet af det nye sommerhus rykket 70 procent ud af byggefeltet. De anmodede af derfor om et byggestop, så kommunen kunne få styr på byggeriet, så det svarede til stedets lokalplan. Kommunen lovede byggestop, men det skete ikke.

Referat:
Naboer til et nyt sommerhus i Rajen syd for Hirtshals, mener at det nye sommerhus overskrider lokalplanen, og at Hjørring Kommune har set til uden at reagere.